Jesaya 35 | Beibele Inthaneteng | Phetolelo ya Lefase le Lefsa
35 Lešoka le tikologo e se nago meetse di tla hlalala+ gomme leganata le tla thaba la khukhuša go etša letšoba la safrona.+
2 Ruri le tla khukhuša+ la thaba e le ka kgonthe ka lethabo le legolo le ka mokgoši wa lethabo.+ Le tla fiwa letago la Libanoni,+ lona letago la Karamele+ le la Sharona.+ Go tla ba le batho bao ba tla bonago letago la Jehofa,+ letago la Modimo wa rena.+
3 Matlafatšang diatla tše di fokolago gomme le tiiše matolo a kgwehlakgwehlago.+
4 Botšang bao ba dipelo tše di tshwenyegilego, le re:+ “Tiang matla.+ Le se ke la boifa.+ Bonang! Modimo wa lena o tla tla ka tefetšo,+ Modimo o tla le lefeletša.+ Yena o tla tla a le phološa.”+
5 Mohlang woo mahlo a difofu a tla buduloga+ gomme ditsebe tša difoa di tla thibologa.+
6 Mohlang woo sehlotša se tlo taboga bjalo ka kgama+ gomme leleme la semumu le tlo goelela ka lethabo.+ Lešokeng go tla phulega meetse gomme leganateng gwa phulega mafula.
7 Naga e omišitšwego ke phišo e tla be e fetogile e etša mogobe wa mahlaka gomme naga e nyorilwego e etša methopo ya meetse.+ Segoleng sa diphukubje+ moo di khutšago gona, go tla ba le bjang bjo botala le mahlaka le dimela tša papirase.+
8 Gona moo go tla ba le tsela e kgolo,+ yona tsela; e tla bitšwa Tsela e Kgethwa.+ Motho wa go se hlweke a ka se fete go yona.+ E tla sepelwa ke yo a sepelago ka yona, go ka se be le ba mašilo bao ba ralalago go yona.
9 Go ka se be le tau moo, dibata tše šoro di ka se sepele go yona.+ Di ka se hwetšwe moo;+ bao ba rekolotšwego ba tla sepela moo.+
10 Bao ba lopolotšwego ke Jehofa ba tla boa+ ba tla Tsione ba goelela ka lethabo;+ ba tla thaba go iša mehleng ya neng le neng.+ Ba tla hwetša lethabo le tlhalalo gomme manyami le go fegelwa di tla tšhaba.+